United States Bullion Depository
United States Bullion Depository (inglise keelest Ameerika Ühendriikide Väärismetallivaramu; tuntud kui Fort Knox) on kindlustatud varahoidla Ameerika Ühendriikide armee Fort Knoxi baasi kõrval Kentucky osariigis Ameerika Ühendriikides. Asutust haldab Ameerika Ühendriikide Rahandusministeerium. Seal hoiustatakse suurt osa Ameerika Ühendriikide kullareservist ning muid Ameerika Ühendriikide valitsusele kuuluvaid väärisesemeid. Seal on ligi 4580 tonni kulda, mis on üle poole Ameerika Ühendriikide varudest. Varamut kaitseb Ameerika Ühendriikide Mündikoja Politsei. Rahandusministeerium ehitas varamu 1936. aastal sõjaväelt saadud maale. Sinna toodi kuld New Yorgist ja Philadelphiast, kuna selle hoiustamist sisemaal nähti võimaliku rünnaku eest paremini kaitstuna. Esimene laadung jõudis lattu 1937. aasta esimeses pooles. Teine laadung toodi 1941. aastal. Ameerika Ühendriikide Postiteenistus tõi lattu ligi 12 960 tonni kullakange, mis oli peaaegu kaks kolmandikku tollasest reservist. Teise maailmasõja ajal toodi Fort Knoxi Ameerika Ühendriikide põhiseaduse originaaldokument, Ameerika Ühendriikide iseseisvusdeklaratsioon, Konföderatsiooni leping, Abraham Lincolni teine ametikõne, Abraham Lincolni Gettysburgi kõne mustand, Gutenbergi piibel ja "Magna Carta" koopia. Pärast sõda hoiustati seal Ungari Püha krooni ning oopiumit ja morfiini. Tänapäeval on seal kümme 1933 double eagle kuldmünti, 1974. aasta alumiiniumpenn ja 12 Sacagawea dollarit, mis käisid 1999. aastal missiooni STS-93 raames kosmosesüstik Columbia pardal kosmoses. Fort Knox on turvatud asutus, mida ümbritseb lõiketraadiga aed. Kogu ala on kaetud valvekaamerate ja -mikrofonidega. Maa-alune hoidla on valmistatud terasest ja betoonist. Salve uks on 53 cm paksune ning kaalub 18 tonni. Asutusse külastajaid ei lubata. Ameerika Ühendriikides on levinud väljend "turvaline kui Fort Knox".